यहाँ देखने लायक ये भी है कि हिन्दुओं को जो चीज़ें आसानी से समझ में आती हैं, उन सनातन परम्पराओं को समझने में विदेशियों को दिक्कत होती है. कई बार ऐसे सिद्धांत हिन्दुओं में आम हैं जिनका किसी और समाज ने सोचा ही नहीं ! जैसे ‘अहिंसा’ का जो मतलब हमें समझ आता है, उसे अंग्रेजी में सिर्फ नॉन-वायलेंस कर देने से भी काम नहीं चलता. अरबी-फारसी में तो इसके आस पास का शब्द ढूंढना टेढ़ी खीर है ही, उर्दू में भी शायद ‘अहिंसा’ नहीं होता. काफी कुछ वैसे ही जैसे हिन्दुओं में सनातन ‘सर्व धर्म समभाव’ है, जबकि आजकल आयातित व्यवस्थाएं, ‘सहिष्णुता’ सिखाने की कोशिश करती हैं.